
Seurakuntaelämä oli oma maailmansa. Harva tuli sitä edes
ajatelleeksi, mikäli oma elämä ei millään tavalla ollut
kosketuksissa seurakuntaan liittyvien asioiden kanssa. Oli ihmisiä,
joille elämä seurakunnassa oli tuttua jo lapsuudesta asti.
Seurakunta oli, paitsi heidän kotinsa, myös heidän elämänsä
tärkeimpien tapahtumien tapahtumapaikka. Tällaiselle henkilölle
seurakunnan merkitys ja siellä koettu hyväksyntä, olivat
ratkaisevassa asemassa koko heidän elämäänsä ajatellen.












Sielunhoitotilanteissa tapasi ajoittain naisia, jotka kertoivat
kokeneensa seksuaalista hyväksikäyttöä. Useimpien kokemukset olivat
heidän lapsuudestaan tai varhaisnuoruudestaan. Oli yksittäisiä
tapahtumia, ja tapauksia, joissa tilanteet olivat jatkuneet vuosia.
Kysymyksessä oli vaikeasti autettava ihmisryhmä. Koettujen
kokemusten oireet ja seuraukset olivat monen kirjavia. Kuitenkin,
Kristuksen parantava rakkaus oli ilmestynyt myöskin tätä
ihmisryhmää varten.












Menneinä vuosikymmeninä avioerot eivät olleet suotavia
kristillisissä piireissä. Oli aviovaimoja, joiden kohdalla
avioliitto ei toteutunut niin kuin oli odotettu. Suomen laki ja
Raamattu asettivat joitakin pykäliä avioliiton tunnusmerkeiksi.
Joillekin tästä kauniiksi tarkoitetusta Jumalan asetuksesta ja
suunnitelmasta oli kuitenkin muodostunut kärsimyskammio, jossa oli
erilaisia väkivallan muotoja. Kaikki tällaiset tilanteet eivät ehkä
koskaan tulleet päivänvaloon. Sellaiseen ansaan joutuneiden
ihmisten elämänkaareen sisältyi usein jatkuvaa sairastelua ja
kärsimystä. Sen seurauksena heidän elämänsä päättyi liian monessa
tapauksessa hyvin varhaisessa vaiheessa.



Jos avioliitto oli solmittu myöhemmällä iällä, keho oli saattanut
kestää kärsimyksiä yllättävän pitkään, ennen kuin voimat romahtivat
lopullisesti. Kärsimysten jäljet ovat silti olleet luettavissa
kovaa elämää kärsineen henkilön kasvoilta. Sen kesto ja voimakkuus
vaihtelivat eri henkilöiden kohdalla. Pitkään siinä tilassa eläneen
ihmisen mielessä pyöri kuitenkin usein yksi kysymys; voisinko vielä
joskus tuntea elämässäni jotakin... jotakin... jotakin hyvää?












Kärsimystäyteinen, seksuaalista hyväksikäyttöä sisältänyt
avioliitto jätti ihmiseen samanlaiset jäljet, kuin muissakin
tilanteissa tapahtuneet hyväksikäytöt. Se sulki kokonaisvaltaisesti
ihmisen kyvyn tuntea elämässään mitään hyvää. Jopa toisen, hyvää
tarkoittavan ihmisen lempeä kosketus iholla, saattoi käynnistää
kehossa oudot tuntemukset, niin kuin koko keho olisi ollut
mustelmilla ja pahoinpidelty. Jotkut vahvasti traumatisoituneet
ihmiset eivät tunteneet ihokosketusta ollenkaan. Seksuaalisen
hyväksikäytön seurauksena ihminen ei enää elänyt, hän pelkästään
oli olemassa.



Kovia kokeneen ihmisen kehonkieli välitti viestin, jota saattoi
olla vaikea ymmärtää, jos kuuntelijana ei ollut trauma-asioihin
perehtynyt henkilö. Tästä syystä seksuaalisesti hyväksikäytetty
ihminen saattoi tulla seurakunnassakin täysin väärinymmärretyksi.
Eikä se ollut mikään ihme, sillä ammattiauttajatkin olivat harhaan
johdettavissa, mikäli heillä ei ollut tietoa traumoihin liittyvistä
asioista.



Seurakunnan keskellä sellainen ihminen saattoi toisinaan saada
vielä lisää painolastia jo ennestään kuormittuneille hartioilleen,
niissä tapauksissa joissa hän oli joutunut kaltoin kohdelluksi
omassa avioliitossaan ja hänet oli viranomaistoimin autettu ulos
väkivaltaisen puolisonsa luota.



Eikä kukaan seurakunnassa tiennyt totuutta.



Kukaan ei olisi uskonut, vaikka olisi tiennyt.



Olihan kyseisestä ihmisestä tehty jo omat johtopäätöksensä. Hänet
oli leimattu. Häntä välteltiin. Vaikka ainut asia mitä nyt olisi
tarvittu, oli toisten ihmisten tuki. Mutta tilanteeseen
suhtauduttiinkin juuri päinvastoin; kohotettiin vasaraa, jolla
lyötäisiin viimeinen naula kärsivän ihmisen arkkuun.

Virallinen avioero oli tullut voimaan, mutta seurakuntalaiset eivät
hyväksyneet ajatusta Merin uudelleenavioitumisesta. Hän tunsi
olevansa ihmisten mielipiteiden välissä puristuksissa. Voisiko hän
milloinkan toipua rankoista kokemuksistaan? Meri kantoi kehossaan
samanlaisia oireita kuin kuka tahansa seksuaalisesti
hyväksikäyttetty ja henkistä väkivaltaa kokenut ihminen. Hänen
kehonsa mekanismit olivat sekaisin, voimavarat vähissä ja hänen oli
vaikea hahmottaa miehen ja naisen välisiä asioita. Ylä- ja
alaviretilat vaihtelivat. Jatkuvan stressitilan jäätyä päälle oli
univaikeuksia, eikä hän milloinkaan tuntenut olevansa tarpeeksi
levännyt. Keskittymiskyky sekä muistihäiriöt aiheuttivat
ongelmatilanteita, ja kongnitiiviset kyvyt olivat osittain
riskitasoa. Lääkehoitoa tilanteeseen ei annettu, koska
lääkehoidosta ei katsottu olevan hyötyä työ- ja toimintakyvyn
parantamisessa. Asiantuntijoiden mukaan Merin psyyke oli
vakuuttunut ajatuksesta, ettei hänelle kuulunut mikään hyvä ja näin
ollen hän oli sulkeutunut vastaanottamasta hyvää.












Merin kehossa oli muitakin vahvoja muistutuksia hyväksikäyttöä
sisältäneistä vuosista. Tällaisesta tilanteesta käsin oli erittäin
haasteellista ajatella uutta avioliittoa. Mieshenkilön lähestyessä
koko keho vaikutti nousevan vastaan. Voi olla, ettei hän enää
koskaan kykenisi avioitumaan ja jäisi loppu iäkseen ”puoli
ihmiseksi” niin kuin hän asian rikkinäisyytensä vuoksi koki, mutta
kun saisi edes mahdollisuuden yrittää! Mikäli aviolliset asiat
käytäisiin läpi toisella tavalla, asianmukaisesti, se korjaisi
hyväksikäytön jättämiä jälkiä, olivat asiantuntijat Merille
selittäneet. Mutta jos hän omassa seurakunnassaan olisi tuonut
esille ajatuksiaan uudelleen avioitumisesta, olisi kotiseurakunnan
penkeissä istuvien miesten ja naisten ilmeet kiristyneet
entisestään.












Meri oli saanut tilanteeseensa pitkäaikaista terapiaa ja oli siksi
tietoinen, että hyväksikäytetyt ihmiset joutuivat helposti
uudestaan hyväksikäytetyiksi. Niinpä hän oli jatkuvasti varuillaan
ja tämä aiheutti vastaavasti lisää epäluuloisuutta häntä
tarkkailevissa toisissa ihmisissä.












Jos vain seurakunnassa olisi tiedetty totuus, he olisivat varmasti
suhtautuneet asiaan toisin. Mutta seurakunnassa oli ennalta
päätetty valmis asenne avioerotilanteisiin. Kenelläkään ei käynyt
edes mielessä, mitä vääristynyt avioliitto voisikaan pitää
sisällään. Heidän mielestään avioerotapauksissa oli aina kysymys
haureudesta tai muuten syntielämään mieltymisestä. Liitonrikkoja!
Sitä avioeroon joutunut useampien mielestä oli, sen paremmin
tapaukseen perehtymättä.












Eivät he tulleet ajatelleeksi, mitä muuta heidän ympärillään
tapahtui. Eivät he tienneet niistä jatkuvista
langettamisyrityksistä ja hyväksikäyttöyrityksistä, jotka yksin
jäänyt nainen kohtasi, aivan heidän selkänsä takana. Eivät he
tienneet, että heille syötettiin valheita sitä varten, että he
suhtautuisivat entistä vastenmielisemmin eron kokeneeseen
henkilöön, jolloin tämä täysin yksin jäätyään olisi helppo saalis
uudelle hyväksikäyttäjälle ja näin yksi ihmiselämä saataisiin
täydellisesti tuhottua. Jälleen yksi uusi tuskallinen kuolema
lisää.












Mutta Meri oli turvautunut koko sydämestään Jumalaan ja Jumala piti
hänestä huolen. Jumala vahvisti ja varjeli häntä erilaisissa
tilanteissa. Meri yksinkertaisesti näki viekoittelevien ihmisten
sanojen taakse. Koko langettamisyritys kaikkine juonineen paljastui
hänen silmiensä edessä ja näin hän osasi väistää eteensä asetetut
ansat. Meri huomasi, että Jumalaan saattoi luottaa, sillä Jumala
oli särjettyjen ihmisten puolella. Hän oli heikkojen auttaja.












Kaikista näistä kokemuksista ja ympäristön asettamista paineista
huolimatta, Jumala halusi antaa Merillekin jotakin hyvää. Eräänä
päivänä Merille avautui mahdollisuus edetä elämässään.












Ja sitten alkoikin tapahtua! Edessä olivat uudenlaiset haasteet.
Tie ei tulisi olemaan helppo, mutta Meri päätti yrittää. Koska hän
oli tietoinen, että hänellä oli tavallista suurempi alttius joutua
tuhoisiin ihmissuhteisiin, hän oli päättänyt olla tarkka. Hän
koettelisi ensin tulevan sulhasensa ja laittaisi tämän todelliseen
tulikokeeseen. Hän ei menettäisi mitään, vaikka kukaan mies ei
läpäisisi hänen tulikoettaan. Mutta jos hän ei toimisi näin, hän
olisi vaarassa menettää viimeisetkin rippeet hauraasta elämästään.
Hänen sydämensä ei kestäisi enää särkymistä.

